Dr Klee het vom Februar 1911 bis zu siim Dod eigehändig en Œuvrekatalog gfüehrt. Din si im Ganze 733 Daafelebilder (Gmäld uf Holz oder Liine), 3159 farbigi Bletter uf Babbiir, 4877 Zeichnige, 95 Druckgrafike, 51 Hinderglasbilder und 15 Blastike ufglistet.[75][76] Öbbe 1000 Wärk het er in de letzte fümf Johr vo siim Läbe gmacht. Siini Kompositione si erstuunlig populär bi dr Öffentlichkeit, au wenn si schwiirig zum düte si.